CELEX: 32015D1838
Language: el
Date: 2015-10-12 00:00:00
Title: Απόφαση (ΚΕΠΠΑ) 2015/1838 του Συμβουλίου, της 12ης Οκτωβρίου 2015, για την τροποποίηση της απόφασης 2013/391/ΚΕΠΠΑ προς υποστήριξη της πρακτικής εφαρμογής της απόφασης 1540 (2004) του Συμβουλίου Ασφαλείας των Ηνωμένων Εθνών για τη μη διάδοση όπλων μαζικής καταστροφής και των φορέων τους

13.10.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 266/96
            
         ΑΠΌΦΑΣΗ (ΚΕΠΠΑ) 2015/1838 ΤΟΥ ΣΥΜΒΟΥΛΊΟΥ
   της 12ης Οκτωβρίου 2015
   για την τροποποίηση της απόφασης 2013/391/ΚΕΠΠΑ προς υποστήριξη της πρακτικής εφαρμογής της απόφασης 1540 (2004) του Συμβουλίου Ασφαλείας των Ηνωμένων Εθνών για τη μη διάδοση όπλων μαζικής καταστροφής και των φορέων τους
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 28 παράγραφος 1 και το άρθρο 31 παράγραφος 1,
   Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:
   
               (1)
            
            
               Στις 22 Ιουλίου 2013 το Συμβούλιο εξέδωσε την απόφαση 2013/391/ΚΕΠΠΑ (1).
            
         
               (2)
            
            
               Η απόφαση 2013/391/ΚΕΠΠΑ προβλέπει για τα σχέδια που αναφέρει («τα σχέδια») περίοδο εφαρμογής 24 μηνών μετά την ημερομηνία σύναψης της χρηματοδοτικής συμφωνίας μεταξύ της Επιτροπής και της Γραμματείας των Ηνωμένων Εθνών (Γραφείο Αφοπλισμού των Ηνωμένων Εθνών).
            
         
               (3)
            
            
               Στις 4 Ιουνίου 2015 η εκτελεστική αρχή, δηλαδή το Γραφείο Αφοπλισμού των Ηνωμένων Εθνών, ζήτησε από την Ένωση την άδεια να παρατείνει την περίοδο εφαρμογής μέχρι τις 25 Απριλίου 2016 προκειμένου να συνεχισθεί η εφαρμογή του σχεδίου πέραν της αρχικής ημερομηνίας λήξεως.
            
         
               (4)
            
            
               Στο αίτημά του της 4ης Ιουνίου 2015 το Γραφείο Αφοπλισμού των Ηνωμένων Εθνών αναφέρει ότι η συνέχιση των σχεδίων θα μπορούσε να πραγματοποιηθεί χωρίς συνέπειες για τους πόρους.
            
         
               (5)
            
            
               Ως εκ τούτου, η απόφαση 2013/391/ΚΕΠΠΑ θα πρέπει να παραταθεί ώστε να καταστεί δυνατή η πλήρης εφαρμογή των σχεδίων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση 2013/391/ΚΕΠΠΑ τροποποιείται ως εξής:
   
               1)
            
            
               Η παράγραφος 2 του άρθρου 5 αντικαθίσταται από το ακόλουθο κείμενο:
               «2.   Η παρούσα απόφαση λήγει στις 25 Απριλίου 2016.».
            
         
               2)
            
            
               Στο παράρτημα, το σημείο 6 αντικαθίσταται ως εξής:
               «6.   ΔΙΑΡΚΕΙΑ
               Η παρούσα απόφαση λήγει στις 25 Απριλίου 2016.».
            
         Άρθρο 2
   Η παρούσα απόφαση αρχίζει να ισχύει την ημερομηνία της έκδοσής της.
   
      Λουξεμβούργο, 12 Οκτωβρίου 2015.
      
         
            Για το Συμβούλιο
         
         
            Η Πρόεδρος
         
         F. MOGHERINI
      
   
   
      (1)  Απόφαση 2013/391/ΚΕΠΠΑ του Συμβουλίου, της 22ας Ιουλίου 2013, προς υποστήριξη της πρακτικής εφαρμογής της απόφασης 1540 (2004) του Συμβουλίου Ασφαλείας των Ηνωμένων Εθνών για τη μη διάδοση όπλων μαζικής καταστροφής και των φορέων τους (ΕΕ L 198 της 23.7.2013, σ. 40).